Ungathanda ukufunda lesi sihloko ngalolu limi: %%?
7. Yini ongayenza uma ingane yakho ikhuluma kahle ulimi lwendawo kunolimi lwakho?
8 Yiqiniso, kungenzeka kube nzima ngabanye abazali bakwelinye izwe ukulwazi kahle ulimi olusha olukhulunywa yizingane zabo. Le nselele ingenza kube nzima ngabazali ukufundisa izingane zabo ulwazi olujulile ‘lwemiBhalo engcwele.’ (2 Thim. 3:15) Uma lesi kuyisimo obhekene naso, usengazisiza izingane zakho zifunde futhi zithande uJehova. UShan, ongumdala uyakhumbula: “Mina nodadewethu sakhuliswa umama, wayengaluqondi kahle ulimi esasilwazi kangcono nathi sasingakwazi ukulukhuluma kahle ulimi lwakhe. Nokho lapho simbona etadisha, ethandaza futhi eqhuba ukukhulekela komkhaya masonto onke, saqonda ukuthi ukufunda ngoJehova kuyinto ebalulekile.”
9 Ezinye izingane kungase kudingeke zifunde ngoJehova ngezilimi ezimbili​—ulimi ezilufunda esikoleni nolimi olukhulunywa ekhaya. Ngenxa yalokho, abanye abazali basebenzisa izincwadi ezinyathelisiwe, okulalelwayo nama-video azo zombili izilimi. Ngokusobala, abazali abavela kwelinye izwe kumelwe bachithe isikhathi esiningi futhi bazikhandle ukuze basize izingane ziqinise ubuhlobo bazo noJehova.
11 Abazali kumelwe bahlole izidingo zezingane zabo ngobuqotho. Yiqiniso, kungakhathaliseki ukuthi ingane ikhuluma luphi ulimi, ukuze ilazi kahle iqiniso, ingane idinga isikhathi esiningi kunamahora ambalwa esiba nawo isonto ngalinye emihlanganweni yethu. Nokho cabanga ngalokhu: Emihlanganweni eqhutshwa ngolimi ezilwazi kahle, izingane zingazuza okuningi ngokuba khona nje, ngisho nangaphezu kwalokho abazali abakucabangayo. Kungase kungabi njalo lapho izingane zingaluqondi kahle ulimi. (Funda eyoku-1 Korinte 14:9, 11.) Ulimi ingane eyaluncela lungase lungabi ulimi ecabanga ngalo noma ulimi oluyithinta inhliziyo. Eqinisweni, ezinye izingane zingafunda ukuphendula, zenze izinkulumo futhi zikhulume ngolimi lwabazali kodwa lokho ezikushoyo kube kungasuki enhliziyweni.
13 Abazali abangamaKristu babeka ubuhlobo bezingane zabo noJehova kuqala kunalokho abakuthandayo. (1 Kor. 10:24) Ubaba kaJoshua no-Esther, uSamuel, uthi: “Mina nomkami sahlolisisa izingane zethu ukuze sibone ukuthi ubuhlobo bazo noNkulunkulu buthuthuka uma zisebenzisa luphi ulimi futhi sathandazela ukuhlakanipha. Impendulo yayingekona lokho esasingakukhetha. Nokho lapho sibona ukuthi kuncane abakuzuzayo emihlanganweni eqhutshwa ngolimi lwethu, sanquma ukuthuthela ebandleni elikhuluma ulimi lwendawo. Sasiya njalo emihlanganweni futhi sishumayele ndawonye. Sasimema nabafowethu nodadewethu ukuba bazodla nathi. Konke lokhu kwazisiza izingane zethu zabazi kahle abafowethu futhi zazi noJehova, hhayi nje njengoNkulunkulu wazo kodwa futhi njengoBaba noMngane. Lokhu sakubheka njengento ebalulekile kunokuba zazi kahle ulimi lwethu.”
15 Intsha ingaqaphela ukuthi ingamkhonza kangcono uJehova ebandleni elikhuluma ulimi elwazi kahle. Uma kunjalo, abazali bayo akufanele neze bazizwe sengathi izingane zabo ziyabalahla. UKristina uyakhumbula: “Ngangilwazi kancane ulimi lwabazali bami kodwa ulimi olwalusetshenziswa ebandleni ngangingaluqondi nhlobo. Lapho sengineminyaka engu-12, ngaya emhlanganweni wesifunda owawuqhutshwa ngolimi engangilufunda esikoleni. Kwakungokokuqala ngqá ukuba ngiqonde ukuthi lokho engangikuzwa kwakuyiqiniso! Olunye ushintsho lwaba lapho ngiqala ukuthandaza ngolimi engangilufunda esikoleni. Ngase ngikwazi ukukhuluma noJehova ngokusuka enhliziyweni!” (IzE. 2:11, 41) Lapho esekhulile, uKristina waxoxa ngale ndaba nabazali bakhe wabe esenquma ukuthuthela ebandleni elikhuluma ulimi lwendawo. Uyakhumbula: “Ukufunda ngoJehova kwangenza ngathatha isinyathelo.” Kungakabiphi, uKristina waba iphayona elivamile elijabulayo.
16 Basha, ingabe ningathanda ukuba sebandleni elikhuluma ulimi lwendawo? Uma kunjalo, zibuzeni ukuthi kungani. Ingabe ukuthuthela kulelo bandla kuzonisiza nisondele kakhudlwana kuJehova? (Jak. 4:8) Noma kungenzeka yini ukuthi ufuna ukuthutha ukuze wenze okuncane noma ungagadwa? UNadia, manje okhonza eBethel uthi: “Lapho mina nezingane zakithi sesevile eminyakeni engu-12, sasifuna ukuthuthela ebandleni olukhuluma ulimi lwendawo.” Kodwa abazali bakhe babazi ukuthi leso sinyathelo sasingeke sizisize izingane zabo zakhe ubuhlobo obuhle noJehova. UNadia uthi: “Manje siyajabula ngokuthi abazali bethu bazikhandla ekusifundiseni ulimi lwabo futhi saqhubeka sisebandleni elikhuluma ulimi lwabo. Kuye kwathuthukisa ukuphila kwethu futhi kwandisa namathuba okuthi sisize abanye bafunde ngoJehova.”